3.  การประกอบธุรกิจของแต่ละสายผลิตภัณฑ์

    1.  ลักษณะของผลิตภัณฑ์

ผลิตภัณฑ์หลักของบริษัทสามารถแบ่งได้ดังนี้

1. เครื่องโทรศัพท์เคลื่อนที่ (Handset)
โดยโทรศัพท์เคลื่อนที่ที่บริษัทเป็นผู้จัดจำหน่ายนั้นจะเป็นโทรศัพท์เคลื่อนที่ภายใต้ระบบ Digital GSM
(Global System for Mobile Communication) สำหรับในย่านความถี่ 900 MHz และ
1800 MHz ซึ่งให้บริการโดย บริษัท แอดวานซ์ อินโฟร์ เซอร์วิส จำกัด (มหาชน)
ในนามของระบบ Digital GSM Advance และ บริษัท ดิจิตอล โฟน จำกัด ในนามของระบบ
Digital GSM 1800 ตามลำดับ

โทรศัพท์เคลื่อนที่ที่บริษัทนำเข้ามาจำหน่ายนั้น
บริษัทจะได้รับการแต่งตั้งจากผู้ผลิตให้เป็นผู้จัดจำหน่ายแต่เพียงผู้เดียวในระบบนั้นๆ
โดยลักษณะของสัญญาการแต่งตั้งนั้นจะเป็นสัญญาระยะสั้น 1-3 ปี ซึ่งจะมีการต่อสัญญาเป็นคราวๆไป
หรือในบางกรณีลักษณะของสัญญาจะเป็นไปตามรุ่นของโทรศัพท์
ซึ่งลักษณะของสัญญาประเภทนี้เป็นไปตามการค้าปกติของธุรกิจโทรศัพท์เคลื่อนที่ที่ผู้ผลิตจะไม่มีการทำสัญญาระยะยาวกับผู้จัดจำหน่าย
สำหรับโทรศัพท์เคลื่อนที่ที่บริษัทได้รับการแต่งตั้งให้เป็นผู้จัดจำหน่าย ได้แก่ Motorola, Alcatel,
Trium และ Handspring โดยผู้ผลิตแต่ละรายได้มีการผลิตโทรศัพท์เคลื่อนที่รุ่นต่างๆ
ออกมามากมาย เพื่อเข้าถึงกลุ่มลูกค้าได้ทุกประเภท
ซึ่งเป็นประโยชน์ต่อผู้นำเข้าในแง่ของการมีผลิตภัณฑ์ให้เลือกได้หลากหลาย
โดยโทรศัพท์ที่บริษัทนำเข้าส่วนใหญ่จะเป็นรุ่นที่ได้รับความนิยม
โดยเครื่องโทรศัพท์เคลื่อนที่ที่บริษัทจัดจำหน่ายนั้น กว่าร้อยละ 70 เป็นโทรศัพท์เคลื่อนที่ Motorola
สำหรับรายละเอียดเกี่ยวกับรุ่นของโทรศัพท์เคลื่อนที่ที่บริษัทนำเข้า ได้แก่

+-------------------------------+--------------------------------------+
| ผู้ผลิต                          | รุ่น                                   |
+-------------------------------+--------------------------------------+
| Motorola                      | V60, V66, V3688+, V8088 T191, T190   |
+-------------------------------+--------------------------------------+
| Alcatel                       | OT501, OT511, OT300, OT701           |
+-------------------------------+--------------------------------------+
| Trium                         | Stars, Eclipse                       |
+-------------------------------+--------------------------------------+
| Handspring                    | VisorPhone                           |
+-------------------------------+--------------------------------------+

2.  ชุด SIM Card (Subscriber Identification Module)
    ซึ่งเป็นส่วนประกอบที่สำคัญที่ต้องใช้ควบคู่กับโทรศัพท์เคลื่อนที่ โดย SIM Card
    ซึ่งนอกจากจะทำหน้าที่ในการเก็บรวบรวมข้อมูลเกี่ยวกับเลขหมายและรายละเอียดเกี่ยวกับผู้ใช้บริการโทรศัพท์เคลื่อนที่แล้ว
    ยังมีรหัสลับที่ทำหน้าในการป้องกันการลักลอบการใช้โทรศัพท์ โดย SIM Card
    ที่บริษัทจำหน่ายนั้น เป็นการสั่งซื้อจากผู้ให้บริการโทรศัพท์เคลื่อนที่ เช่น บริษัท แอดวานซ์
    ไวร์เลส มาร์เกตติ้ง จำกัด ซึ่งเป็นบริษัทย่อยของ บริษัท แอดวานซ์ อินโฟร์ เซอร์วิส จำกัด
    (มหาชน) โดยเป็นผู้จัดจำหน่าย SIM Card ในระบบ Digital GSM Advance และ
    1-2-Call และบริษัท ดิจิตอลโฟน จำกัด เป็นผู้จัดจำหน่าย SIM Card ในระบบ Digital
    1800

ซึ่งเมื่อพิจารณาถึงลักษณะผลิตภัณฑ์ของบริษัทแล้ว สามารถจำแนกการจำหน่ายได้เป็น 2 ประเภท คือ

1.  การจำหน่ายเครื่องใหม่เบอร์ใหม่ (New Subscriber) ได้แก่
    การจำหน่ายเครื่องโทรศัพท์เคลื่อนที่พร้อมเบอร์ใหม่
    ซึ่งการจำหน่ายในลักษณะนี้ทางบริษัทจะจำหน่ายทั้งเครื่องโทรศัพท์เคลื่อนที่และ SIM Card

2.  การจำหน่ายเครื่องใหม่เบอร์เดิม (Prior Care Center)
    ได้แก่การจำหน่ายเฉพาะเครื่องโทรศัพท์เคลื่อนที่ให้กับผู้ที่มีเบอร์อยู่แล้ว
    แต่ต้องการเปลี่ยนเครื่องโทรศัพท์ใหม่

สำหรับในส่วนของผลิตภัณฑ์ของบริษัทย่อยนั้น มีลักษณะคล้ายกับผลิตภัณฑ์ของบริษัท คือ
จำหน่ายโทรศัพท์เคลื่อนที่และอุปกรณ์เสริม รวมทั้งชุด SIM Card
แต่บริษัทย่อยจำหน่ายโทรศัพท์เคลื่อนที่ให้กับทุกระบบและทุกยี่ห้อ
ไม่จำกัดแต่เพียงโทรศัพท์เคลื่อนที่ที่อยู่ในระบบ Digital GSM Advance และ GSM 1800 เท่านั้น

นอกเหนือจากการจำหน่ายโทรศัพท์เคลื่อนที่แล้ว บริษัทยังได้ให้ความสำคัญกับบริการหลังการขาย
โดยการจัดตั้งศูนย์บริการลูกค้า (M-link Service Center) ขึ้น
เพื่อทำหน้าที่ในการให้ข้อมูลแก่ลูกค้าเกี่ยวกับโทรศัพท์เคลื่อนที่ที่บริษัทจำหน่าย
การให้บริการตรวจเช็คและซ่อมโทรศัพท์เคลื่อนที่ รวมทั้งการดูแล
สนับสนุนและให้บริการแก่ตัวแทนศูนย์บริการลูกค้าและสาขา ปัจจุบันศูนย์บริการลูกค้าของบริษัท
นอกจากจะทำหน้าที่ในการเสริมสร้างความสัมพันธ์อันดีระหว่างลูกค้าและบริษัทแล้ว
ยังมีส่วนช่วยในการเพิ่มฐานรายได้ของบริษัทอีกทางหนึ่ง

1.  การจัดหาผลิตภัณฑ์

(1) วิธีการจัดหาและแหล่งที่มาของผลิตภัณฑ์

  (ก) เครื่องโทรศัพท์เคลื่อนที่

  โทรศัพท์เคลื่อนที่ที่บริษัทเป็นผู้จัดจำหน่ายนั้น เป็นการนำเข้าจากต่างประเทศเป็นหลัก
  ซึ่งในปัจจุบันมีผู้ผลิตโทรศัพท์เคลื่อนที่ชั้นนำอยู่หลายราย อาทิ Motorola, Nokia, Ericson,
  Alcatel, Siemens เป็นต้น ได้เข้ามาทำธุรกิจในประเทศไทย โดยการแต่งตั้งผู้จัดจำหน่าย
  (Distributor) เพื่อกระจายสินค้าของตนไปสู่ผู้ใช้บริการ

  นอกจากการเข้ามาทำการตลาดในประเทศไทยแล้ว ผู้ผลิต (Supplier)
  แต่ละรายจะมีการวิจัยและพัฒนารูปแบบของโทรศัพท์เคลื่อนที่ให้ทันกับเทคโนโลยีและความต้องการของผู้ใช้อยู่ตลอดเวลา
  โดยเฉพาะอย่างยิ่งในยุคปัจจุบันที่รูปแบบการให้บริการไม่เพียงจำกัดอยู่แค่การติดต่อสื่อสารเพียงแค่เสียงเท่านั้น
  แต่ได้ครอบคลุมถึงการสื่อสารในรูปแบบอื่น เช่น การรับส่งข้อความ เป็นต้น
  จากปัจจัยดังกล่าวทำให้ในแต่ละปีจะมีการนำเสนอโทรศัพท์เคลื่อนที่รุ่นใหม่ออกสู่ตลาดตลอดเวลา
  บริษัทในฐานะผู้จัดจำหน่ายโทรศัพท์เคลื่อนที่
  จึงต้องมีการพิจารณาถึงปัจจัยดังกล่าวก่อนตัดสินใจเข้าเป็นผู้จัดจำหน่ายของผู้ผลิตรายนั้นๆ
  โดยเริ่มตั้งแต่ การพิจารณาถึงศักยภาพในการแข่งขันของผู้ผลิต ฐานะทางการเงิน
  นโยบายการสนับสนุนการขายและการทำตลาด รูปแบบ คุณภาพและคุณลักษณะของโทรศัพท์เคลื่อนที่
  รวมถึงนโยบายการกำหนดราคา เป็นต้น โดยในปัจจุบันบริษัทได้รับการแต่งตั้งให้เป็นผู้จัดจำหน่าย
  (Distributor) ให้กับผู้ผลิต 4 ราย โดยมีรายละเอียดดังนี้

+--------------------------+---------+-------------------------+-------+
| บริษัทผู้ผลิต                 | ประเทศ  | ผลิตภัณฑ์                  | นำเ   |
|                          |         |                         | ข้าจาก |
+--------------------------+---------+-------------------------+-------+
| Motorola Inc.            | USA.    | โ                       | Sing  |
|                          |         | ทรศัพท์เคลื่อนที่และอุปกรณ์เสริม | apore |
|                          |         | Motorola                |       |
+--------------------------+---------+-------------------------+-------+
| Alcatel (Thailand)       | France  | โ                       | China |
| Co.,Ltd.                 |         | ทรศัพท์เคลื่อนที่และอุปกรณ์เสริม |       |
|                          |         | Alcatel                 |       |
+--------------------------+---------+-------------------------+-------+
| Drive Engineering        | Japan   | โ                       | China |
| Co.,Ltd.(Thailand)       |         | ทรศัพท์เคลื่อนที่และอุปกรณ์เสริม |       |
|                          |         | Trium                   |       |
| Trium Telecom            |         |                         |       |
| Asia-Pacific Pte Ltd.    |         |                         |       |
+--------------------------+---------+-------------------------+-------+
| Athens Communication     | USA.    | Personal Digital        | Sing  |
| Co.,Ltd (Thailand) *     |         | Assistant (PDA) และ     | apore |
|                          |         | อุปกรณ์เสริม Visor         |       |
| (Handspring)             |         |                         |       |
+--------------------------+---------+-------------------------+-------+

หมายเหตุ * บริษัทได้รับการแต่งตั้งให้เป็นตัวแทนจำหน่าย PDA ของ Handspring ในเดือน
มกราคม 2545

ซึ่งผู้ผลิตแต่ละรายจะมีการทำสัญญาแต่งตั้งผู้แทนจำหน่าย โดยมีช่วงระยะเวลาประมาณ 2-3 ปี หรือ
ทำสัญญาตามรุ่นของโทรศัพท์
ซึ่งเป็นลักษณะการทำสัญญาตามลักษณะปฎิบัติทั่วไประหว่างผู้ผลิตกับผู้จัดจำหน่าย

(2) ชุด SIM Card

ชุด SIM Card ที่บริษัทจำหน่ายนั้นเป็นการสั่งซื้อจาก บริษัท แอดวานซ์ ไวร์เลส มาร์เกตติ้ง จำกัด
สำหรับชุด SIM Card ของระบบ GSM Advance และ 1-2-Call สำหรับชุด SIM Card
ของระบบ Digital GSM 1800 เป็นการสั่งซื้อจาก บริษัท ดิจิตอล โฟน จำกัด

สำหรับในส่วนของบริษัทย่อยนั้นซึ่งอยู่ในฐานะของตัวแทนจำหน่าย การจัดหาผลิตภัณฑ์
กระทำโดยการสั่งซื้อจากบริษัทโดยตรงส่วนหนึ่ง สำหรับโทรศัพท์เคลื่อนที่ในระบบ Digital GSM
Advance และ GSM 1800 ในยี่ห้อที่บริษัทเป็นผู้จัดจำหน่าย
สำหรับโทรศัพท์เคลื่อนที่ยี่ห้ออื่นในระบบหรือต่างระบบกันนั้น
จะเป็นการสั่งซื้อจากบริษัทผู้นำเข้าที่ได้รับการแต่งตั้งให้เป็นผู้จัดจำหน่ายในระบบนั้นๆ

(2) การบริการหลังการขาย

  นอกจากการเป็นผู้จัดจำหน่ายโทรศัพท์เคลื่อนที่แล้ว บริษัทยังได้มีการจัดตั้งศูนย์บริการลูกค้า
  ในนามของ “M-Link Service Center” เพื่อให้บริการหลังการขาย
  แก่ลูกค้าที่ซื้อสินค้าจากทางบริษัท โดยบริการที่ทางศูนย์บริการให้บริการได้แก่

-   Call Center ทำหน้าที่ในการตอบคำถามและให้ข้อมูลแก่ลูกค้าในเรื่องที่เกี่ยวข้องกับโทรศัพท์

-   Service Dealer ทำหน้าที่ดูแลสนับสนุนและการให้การบริการแก่ตัวแทนศูนย์บริการลูกค้า
    เอ็ม ลิ้งค์และสาขา

-   Engineering Support
    ทำหน้าที่ให้บริการซ่อมและเปลี่ยนอุปกรณ์ที่ชำรุดของโทรศัพท์เคลื่อนที่ ซึ่งแบ่งออกเป็น 2 ส่วน
    คือ

1.  Express Work Shop ทำหน้าที่ตรวจเช็ค/ซ่อมเครื่องโทรศัพท์ลูกค้าที่ Walk in
    หรือผ่านมาทาง Front Counter โดยจะใช้เวลาในการซ่อมไม่เกิน 3 ชั่วโมง

2.  Normal Work Shop ทำหน้าที่ตรวจเช็ค/ซ่อมเครื่องโทรศัพท์จาก Front Counter,
    ตัวแทนจำหน่าย (Dealer) ทั้งในกรุงเทพมหานครและต่างจังหวัด
    โดยจะใช้เวลาในการซ่อมไม่เกิน 24 ชั่วโมง

  - Service on Internet ซึ่งเป็นการให้ข้อมูลข่าวสารด้านต่างๆ ของบริษัททาง Internet
  เพื่อเพิ่มความสะดวกและรวดเร็วให้กับผู้ใช้บริการ

  เพื่อให้การบริการที่ได้มาตรฐาน รวดเร็ว และทั่วถึง
  รวมถึงสามารถสนองตอบความต้องการของผู้ใช้บริการได้ดีที่สุด
  บริษัทจึงได้มีการนำระบบบริหารคุณภาพ ISO 9001 : 2000 เข้ามาใช้ในการบริหารงาน
  ภายใต้นโยบาย “ ที่สุดของการบริการด้วยมาตรฐาน ISO ” ปัจจุบันบริษัทมีศูนย์บริการลูกค้า 3
  แห่ง ได้แก่

-   แผนกบริการลูกค้า ณ อาคารเอ็ม ลิ้งค์ ชั้น 1 ซอยสุขุมวิท 62

-   ศูนย์บริการ ณ อาคารชินวัตร 2 ถนนพหลโยธิน

-   ตัวแทนศูนย์บริการสาขาเดอะมอลล์งามวงศ์วาน

  นอกจากศูนย์บริการลูกค้าแล้ว ทางบริษัทยังได้มีการจัดตั้ง จุดรับ-ส่ง ซ่อมเครื่องกว่า 10
  แห่งในเขตกรุงเทพมหานครและปริมณฑล รวมทั้งในส่วนภูมิภาคอีกหลายแห่ง
  และบริษัทมีโครงการที่จะขยายจำนวนศูนย์บริการและจุดรับ-ส่ง ซ่อมเครื่องเพิ่มขึ้นอีกในอนาคต
  เพื่อรองรับการเพิ่มขึ้นของจำนวนลูกค้าและผู้ใช้บริการโทรศัพท์เคลื่อนที่

1.  การตลาดและภาวะการแข่งขัน

(1) ลักษณะลูกค้าและกลุ่มลูกค้าเป้าหมาย

ในอดีตที่ผ่านมากลุ่มลูกค้าที่ใช้โทรศัพท์เคลื่อนที่ ได้แก่ กลุ่มคนทำงาน นักธุรกิจ เจ้าของกิจการ
ที่ต้องการใช้โทรศัพท์เคลื่อนที่เพื่อใช้ในการติดต่อสื่อสารทางธุรกิจ ซึ่งกลุ่มคนดังกล่าว ได้แก่
ผู้ที่อาศัยอยู่ในกรุงเทพฯและตามเมืองในจังหวัดใหญ่ๆ เป็นหลัก
ทั้งนี้เนื่องมาจากการขยายเครือข่ายของผู้ให้บริการยังไม่สามารถให้บริการครอบคลุมได้ทั่วประเทศ
รวมทั้งค่าบริการและราคาเครื่องที่ค่อนข้างสูง
จึงทำให้โทรศัพท์เคลื่อนที่ถูกจำกัดการใช้อยู่เพียงผู้ที่มีความจำเป็นเท่านั้น แต่อย่างไรก็ตาม
ในปัจจุบันผู้ให้บริการโทรศัพท์เคลื่อนที่ได้มีการขยายเครือข่ายการให้บริการที่สามารถครอบคลุมการให้บริการได้ทั่วประเทศ
รวมทั้งการลดราคาค่าบริการในรูปแบบต่างๆ และการลดราคาโทรศัพท์เคลื่อนที่ของผู้จัดจำหน่าย
จากปัจจัยดังกล่าวทำให้การติดต่อสื่อสารผ่านโทรศัพท์เคลื่อนที่ได้รับความนิยมเพิ่มขึ้นอย่างรวดเร็ว
ไม่จำกัดอยู่แต่เฉพาะกลุ่มลูกค้าเดิมเท่านั้น
ดังจะเห็นได้จากกลุ่มผู้ใช้บริการโทรศัพท์เคลื่อนที่ที่หลากหลายมากขึ้น

สำหรับกลุ่มลูกค้าของบริษัทได้แก่ ตัวแทนจำหน่าย (Dealer)
โทรศัพท์เคลื่อนที่ซึ่งในปัจจุบันตัวแทนจำหน่ายสินค้าของบริษัทจะครอบคลุมทั้งในกรุงเทพมหานครและต่างจังหวัด
โดย ณ วันที่ 31 ธันวาคม 2544 บริษัทมีตัวแทนจำหน่ายประมาณ 800 ราย
โดยมีสัดส่วนการขายในเขตกรุงเทพมหานครและปริมณฑลต่อต่างจังหวัดประมาณ 40 : 60
ซึ่งในอนาคตสัดส่วนของยอดขายในต่างจังหวัดมีแนวโน้มที่จะเพิ่มสูงขึ้น
เนื่องจากอัตราการใช้โทรศัพท์เคลื่อนที่ต่อประชากรในต่างจังหวัดยังน้อยมาก
ทำให้จำนวนฐานลูกค้ามีโอกาสขยายตัวได้อีกมากเมื่อเทียบกับในเขตกรุงเทพมหานครและปริมณฑล

ในส่วนของกลุ่มลูกค้าเป้าหมายของบริษัทย่อย
ได้แก่ลูกค้าทั่วไปตามห้างสรรพสินค้าและบริเวณที่อยู่ในทำเลที่ตั้งของสาขาหรือ Outlet
ของบริษัทย่อย

(2) กลยุทธ์ทางการตลาด

  บริษัทได้กำหนดกลยุทธ์ทางการตลาดไว้ดังนี้

1.  การคัดเลือกผลิตภัณฑ์ เพื่อใช้เป็นเกณฑ์ในการวางตำแหน่งสินค้าในแต่ละไตรมาส
    โดยทางบริษัทจะวางแผนการตลาดร่วมกับผู้ผลิต (Brand Supplier)
    เพื่อกำหนดรุ่นของสินค้าที่จะนำมาจำหน่าย ผลประโยชน์ของตัวแทนจำหน่าย (Dealer
    Margin) และราคาที่จะวางจำหน่าย (End User Price)
    ให้เหมาะสมกับสภาวะตลาดในขณะนั้น
    ซึ่งปัจจุบันราคาและรูปแบบของผลิตภัณฑ์มีการเปลี่ยนแปลงที่รวดเร็ว
    โดยบริษัทจะกำหนดตำแหน่งสินค้าที่จะวางดังนี้

  --------------------------------- -------------------------------------
  ลักษณะของกลุ่มลูกค้า                   ช่วงราคา (บาท)

  High-End                          20,000 บาท ขึ้นไป

  Mid-High                          19,900 –12,000 บาท

  Mid-End                           11,900 – 8,000 บาท

  Mid-Low                           7,900 – 5,900 บาท

  Low-End                           ต่ำกว่า 5,900 บาท
  --------------------------------- -------------------------------------

  สำหรับสินค้าที่ทางบริษัทนำเข้าจะกระจายไปในทุกช่วงราคา
  และไม่ได้เน้นไปที่กลุ่มใดกลุ่มหนึ่งหรือเพียงบางกลุ่ม
  ซึ่งนอกจากจะสามารถเข้าถึงกลุ่มลูกค้าได้ทั่วถึงแล้ว
  ยังเป็นการเตรียมความพร้อมสำหรับการเติบโตที่อาจเกิดขึ้นในแต่ละกลุ่ม

2.  การจัดการส่งเสริมการขาย (Promotion) โดยแบ่งเป็น

-   Dealer Promotion ซึ่งเป็นการจัดกิจกรรมทางการตลาดในลักษณะของ Incentive
    Program ให้แก่ตัวแทนจำหน่าย (Dealer) ต่างๆ เช่น Trip Reward Program
    หรือการแข่งขันยอดขายประจำภูมิภาคต่างๆ เป็นต้น

(3) นโยบายราคา

แม้ว่าโทรศัพท์เคลื่อนที่ที่บริษัทจำหน่ายนั้นเป็นการนำเข้าจากต่างประเทศ
แต่การกำหนดราคาจำหน่ายนั้น ทางบริษัทและผู้ผลิตจะเป็นผู้กำหนดราคาขายร่วมกัน
เพื่อให้การวางตำแหน่งของสินค้าเหมาะสมกับสภาวะตลาดในขณะนั้นๆ
โดยเกณฑ์ในการกำหนดราคาจะพิจารณาจากปัจจัยดังนี้

1.  คุณลักษณะของผลิตภัณฑ์ (Product Feature) เช่น คุณลักษณะเบื้องต้น
    และคุณลักษณะพิเศษต่างๆของโทรศัพท์เคลื่อนที่

2.  ผลิตภัณฑ์ของคู่แข่งขัน (Product Competitor)
    เพื่อใช้เป็นเกณฑ์ในการคัดเลือกรุ่นของผลิตภัณฑ์ที่สามารถแข่งขันกับคู่แข่งขันได้
    ระยะเวลาการออกจำหน่าย เป็นต้น

3.  ราคาของผลิตภัณฑ์ที่เป็นคู่แข่ง (Price Competitor)
    เพื่อใช้เป็นข้อมูลในการกำหนดราคาวางจำหน่าย (End User Price)

4.  ผลประโยชน์ของตัวแทนจำหน่าย (Dealer Margin)
    เพื่อกำหนดราคาขายที่เหมาะสมและสอดคล้องกับสภาวะการแข่งขัน
    ให้กับตัวแทนจำหน่ายของบริษัท

นอกจากนี้ทางบริษัทยังได้รับการสนับสนุนจากผู้ผลิต ในรูปแบบของการชดเชยราคา
สำหรับกรณีที่โทรศัพท์เคลื่อนที่ที่ผู้ผลิตได้มีการปรับลดราคาลงภายในระยะเวลาที่ตกลงกับบริษัทไว้
ซึ่งรายได้ค่าชดเชยดังกล่าว บริษัทจะถูกนำไปใช้ในการปรับลดราคาขายให้กับลูกค้าของบริษัทต่อหนึ่ง

(4) ช่องทางการจัดจำหน่าย

  ในการจำหน่ายโทรศัพท์เคลื่อนที่ของบริษัทนั้น บริษัทมีช่องทางการจำหน่ายผ่านตัวแทนจำหน่าย
  (Dealer) และการขายตรงผ่านบริษัทย่อย
  โดยมีสัดส่วนการขายผ่านตัวแทนจำหน่ายต่อบริษัทย่อยเท่ากับ 90: 10
  โดยการขายผ่านตัวแทนจำหน่ายนั้น
  เพื่อให้ได้ตัวแทนจำหน่ายที่มีคุณภาพและศักยภาพการดำเนินงานได้อย่างต่อเนื่อง
  ทางบริษัทจึงได้มีเกณฑ์ในการพิจารณาแต่งตั้งตัวแทนจำหน่ายดังนี้

-   ตรวจสอบเบื้องต้นว่าเป็นลูกค้าของตัวแทนจำหน่ายของบริษัท
    เพื่อหลีกเลี่ยงความขัดแย้งที่อาจเกิดขึ้นระหว่างบริษัทกับตัวแทนจำหน่ายรายนั้นๆ

-   พิจารณาข้อมูลเบื้องต้นของตัวแทนจำหน่าย เช่น ทำเลที่ตั้ง
    ประสบการณ์การเป็นตัวแทนจำหน่าย (Dealer) หรือตัวแทนจำหน่ายย่อย( Sub Dealer)
    จำนวนพนักงาน รูปแบบการดำเนินงาน

-   พิจารณาศักยภาพในการทำธุรกิจและความสามารถในการแข่งขัน โดยดูจาก ฐานะทางการเงิน
    ยอดขายเฉลี่ยต่อเดือนในอดีตที่ผ่านมาและปัจจุบัน ประมาณการการขาย

-   การตรวจสอบเอกสารต่างๆ เพื่อประกอบการพิจารณา เช่น หนังสือรับรองบริษัท
    หลักฐานจากทางธนาคาร หนังสือค้ำประกัน (Bank Guarantee) เป็นต้น

-   การกำหนดเงื่อนไขทางการค้า เช่น จำนวนเงินค้ำประกันขั้นต่ำ
    จำนวนการสั่งซื้อขั้นต่ำต่อเดือน วงเงินการสั่งซื้อสูงสุดและเงื่อนไขการชำระเงิน เป็นต้น

สำหรับช่องทางการจำหน่ายของบริษัทย่อยนั้น
เนื่องจากลักษณะการขายของบริษัทย่อยนั้นจะขายตรงให้กับลูกค้าทั่วไป
ฉะนั้นทำเลที่ตั้งจึงมีความสำคัญ โดยเฉพาะในแหล่งชุมชนและห้างสรรพสินค้า
โดยปัจจุบันบริษัทย่อยมีจำนวน Telemax Shop ทั้งสิ้น 6 สาขา และ Telewiz shop จำนวน 11
สาขา รวมทั้ง Outlet กว่า 50 แห่งในห้างสรรพสินค้าทั่วไป

(5) แนวโน้มอุตสาหกรรม

ปัจจุบันการติดต่อสื่อสารผ่านโทรศัพท์เคลื่อนที่เริ่มได้รับความนิยมเพิ่มขึ้นอย่างมาก
เนื่องจากโทรศัพท์เคลื่อนที่ได้เริ่มเข้ามามีบทบาทในชีวิตประจำวันของผู้บริโภคมากขึ้น
ดังจะเห็นได้จากยอดการจดทะเบียนเลขหมายของโทรศัพท์ที่เพิ่มขึ้นตลอดในช่วง 1 – 2 ปี ที่ผ่านมา
โดยสาเหตุของการเพิ่มขึ้นของจำนวนผู้ใช้บริการมาจากการแข่งขันที่รุนแรงของผู้ให้บริการโทรศัพท์เคลื่อนที่เพื่อรักษาส่วนแบ่งทางการตลาด
เนื่องจากมองเห็นว่าตลาดโทรศัพท์เคลื่อนที่ในประเทศไทยยังมีแนวโน้มที่จะเติบโตได้อีกมาก
เพราะอัตราส่วนของจำนวนผู้ใช้บริการโทรศัพท์เคลื่อนที่ต่อจำนวนประชากรของประเทศแล้วยังถือว่าอยู่ในสัดส่วนที่ต่ำ
โดยรูปแบบของการแข่งขัน
จะมีทั้งในส่วนของการจัดกิจกรรมส่งเสริมการตลาดอย่างต่อเนื่องเพื่อเพิ่มยอดผู้ใช้บริการ เช่น
การลดอัตราค่าบริการลงและเพิ่มรูปแบบอัตราค่าบริการให้หลากหลายมากขึ้นเพื่อเข้าถึงกลุ่มผู้ใช้บริการประเภทต่างๆ
รวมถึงการขยายเครือข่ายการให้บริการให้ครอบคลุมในหลายๆพื้นที่ของประเทศให้มากขึ้นเพื่อเข้าถึงกลุ่มผู้ใช้บริการใหม่
และที่สำคัญคือการลดลงของราคาเครื่องโทรศัพท์เคลื่อนที่ที่มีส่วนสำคัญในการตัดสินใจซื้อโทรศัพท์เคลื่อนที่ของผู้บริโภค
จากปัจจัยดังกล่าวข้างต้นส่งผลโดยตรงต่อธุรกิจการจำหน่ายโทรศัพท์เคลื่อนที่
ทำให้ยอดการจำหน่ายเพิ่มขึ้นอย่างมาก โดยเฉพาะอย่างยิ่งในปีที่ผ่านมา
เป็นปีที่จำนวนผู้ใช้โทรศัพท์เคลื่อนที่มียอดรวมกันทั้งประเทศกว่า 8 ล้านเลขหมาย
ซึ่งขยายตัวเพิ่มขึ้นจากปี 2543 มากกว่า 100 เปอร์เซ็นต์ และในปี พ.ศ. 2545
นี้มีการคาดการณ์กันว่าจำนวนผู้ใช้บริการโทรศัพท์เคลื่อนที่จะยังคงขยายตัวเพิ่มขึ้นอย่างต่อเนื่อง
อย่างไรก็ตามในปี 2545 จะเป็นปีที่มีการแข่งขันที่ดุเดือดมากกว่าในปีที่ผ่านมา
เนื่องจากจะมีผู้ประกอบการายใหม่เข้ามาให้บริการอีก 2 – 3 ราย ได้แก่ ทีเอออเร้นจ์ (TAO)
และโทรศัพท์มือถือ CDMA 800 ของการสื่อสารแห่งประเทศไทย (กสท.) ที่มี บริษัท ฮัทชิสัน ซีเอที
มัลติมีเดีย ไวร์เลส จำกัด (ชื่อเดิม บริษัท ตะวันเทเลคอม จำกัด) ซึ่งเป็นบริษัทลูกของกลุ่มฮัทชิสัน
วัมเปา นอกจากนี้ยังมีบริการโทรศัพท์มือถือระบบ 1900 MHz ขององค์การโทรศัพท์แห่งประเทศไทย
(ทศท.)

ตารางแสดงจำนวนผู้ใช้บริการสื่อสารผ่านโทรศัพท์ประเภทต่างๆ

  ------------------- ----------- ------ ------------ ------ ----------- -------
  บริการ               2542               2543                2544        

                      เลขหมาย     ∆%     เลขหมาย      ∆%     เลขหมาย     ∆%

  ผู้เช่าโทรศัพท์พื้นฐาน*    5,199,410   3.7    5,677,756    9.2    6,040,000   6.4

  ผู้เช่าโทรศัพท์เคลื่อนที่*   2,297,640   16.8   3,120,196    35.8   5,300,000   69.9

  ผู้เช่าโทรศัพท์ติดตามตัว   1,117,005   -5.6   1,057,804    -5.3   250,000     -76.4
  ------------------- ----------- ------ ------------ ------ ----------- -------

หมายเหตุ : * เป็นข้อมูล ณ วันสิ้นงวด ข้อมูลโทรศัพท์เคลื่อนที่เป็นข้อมูลเฉพาะระบบ Post Paid

∆% คือ อัตราการเปลี่ยนแปลงเมื่อเทียบกับระยะเดียวกันของปีก่อน

ที่มา : องค์การโทรศัพท์แห่งประเทศไทย (ทศท.) และ การสื่อสารแห่งประเทศไทย (กสท.)

ตารางแสดงจำนวนผู้ใช้บริการโทรศัพท์เคลื่อนที่และส่วนแบ่งทางการตลาดของผู้ให้บริการแต่ละราย

  ------------------ ----------- -------- ----------- -------- ----------- --------
                     ณ วันที่ 31                                              
                     ธันวาคม                                                

                     2542                 2543                 2544        

                     ผู้ใช้บริการ    ร้อยละ    ผู้ใช้บริการ    ร้อยละ    ผู้ใช้บริการ    ร้อยละ
                     (คน)                 (คน)                 (คน)        

  ADVANCE ¹          1,231,000   53.40    1,977,400   54.12    4,813,000   60.13

  DTAC ²             1,074,300   46.60    1,403,400   38.41    2,739,804   34.23

  DPC ³              N.A         N.A      216,000     5.91     400,000     5.00

  ทศท.⁴              N.A         N.A      20,204      0.55     15,061      0.19

  กสท.⁵              N.A         N.A      36,507      1.00     36,220      0.45

  รวม                2,305,300   100.00   3,653,511   100.00   8,004,085   100.00

  อัตราการการขยายตัว   N.A         N.A      1,348,211   58.48    4,350,574   119.08
  (%)                                                                      

  จำนวนประชากร       61.78                62.41                62.39       
  (ล้านคน) ⁶                                                                

  Penetration Rate   3.73                 5.85                 12.83       
  (%) ⁷                                                                    
  ------------------ ----------- -------- ----------- -------- ----------- --------

หมายเหตุ 1. ตัวเลขจำนวนผู้ใช้บริการของ บริษัท แอดวานซ์ อินโฟร์ เซอร์วิส จำกัด (มหาชน)
จาก www. Shincorp.com

2.  ตัวเลขจำนวนผู้ใช้บริการของ บริษัท โทเทิ่ล แอ็คแซ็ส คอมมูนิเคชั่น จำกัด จาก www.
    dtac.co.th

3.  ตัวเลขจำนวนผู้ใช้บริการของ บริษัท ดิจิตอล โฟน จำกัด จาก www. dpc1800.com

4.  ตัวเลขจำนวนผู้ใช้บริการของ องค์การโทรศัพท์แห่งประเทศไทย จาก www. tot.or.th.
    ซึ่งแสดงจำนวนผู้ใช้ ณ ตุลาคม 2544 และประมาณการให้คงที่ ณ สิ้นปี 2544

5.  ตัวเลขจำนวนผู้ใช้บริการของ การสื่อสารแห่งประเทศไทย จาก Mid Year Economic
    Review 2001 , Telecom Section, Bangkok Post ซึ่งแสดงจำนวนผู้ใช้บริการ ณ
    มีนาคม 2544 และประมาณการให้คงที่ ณ สิ้นปี 2544

6.  ตัวเลขจำนวนประชากรและประมาณการจาก ธนาคารแห่งประเทศไทย ที่ www.bot.or.th
    จัดทำโดย Department of Local Administration and National Statistical
    Office

7.  ประมาณการอัตราส่วนของจำนวนผู้ใช้โทรศัพท์เคลื่อนที่ต่อจำนวนประชากร 100 คน ณ สิ้นปี

จากตารางแสดงจำนวนผู้ใช้บริการโทรศัพท์เคลื่อนที่ข้างต้น
แสดงให้เห็นว่าอัตราการขยายตัวของจำนวนผู้ใช้บริการโทรศัพท์พื้นฐานและโทรศัพท์เคลื่อนที่ในช่วง
3 ปี ที่ผ่านมามีแนวโน้มเพิ่มขึ้นตลอด โดยเฉพาะจำนวนผู้ใช้บริการโทรศัพท์เคลื่อนที่
เนื่องจากสามารถพกพาและติดต่อสื่อสารได้สะดวกกว่าโทรศัพท์พื้นฐาน
นอกจากนี้การเพิ่มขึ้นของจำนวนผู้ใช้บริการโทรศัพท์เคลื่อนที่ยังส่งผลกระทบต่อจำนวนผู้ใช้โทรศัพท์ติดตามตัวที่มียอดลดลงตลอด
เนื่องจากสามารถติดต่อสื่อสารได้ทางเดียว

อย่างไรก็ตามเมื่อพิจารณาถึงที่มาของการขยายตัวของโทรศัพท์เคลื่อนที่แล้ว
ส่วนหนึ่งจะมาจากการเติบโต ของระบบจ่ายล่วงหน้า (PrePaid) ซึ่งในปี 2544
มีจำนวนเครื่องที่จำหน่ายไปทั้งหมด ประมาณ 3 ล้านเครื่องจากที่มีผู้ใช้ในปี 2543 ประมาณ 5
แสนเครื่อง และคาดว่าในปี 2545 จะมีผู้ใช้ระบบจ่ายล่วงหน้าเพิ่มขึ้นอย่างต่อเนื่อง
ซึ่งการเติบโตอย่างมากนี้เกิดจากความต้องการของผู้บริโภคเป็นหลัก
เนื่องจากความสะดวกสบายในเรื่องต่างๆ เช่น ชำระค่าบริการรายเดือน
สามารถจำกัดหรือควบคุมการใช้ให้อยู่ในงบประมาณได้
และเป็นที่นิยมของผู้ที่ริเริ่มใช้โทรศัพท์เคลื่อนที่ เป็นต้น
ในแง่ของผู้ให้บริการจะได้รับประโยชน์ในเรื่องของการลดค่าใช้จ่ายในการรับชำระค่าบริการและการติดตามหนี้เสีย
การเพิ่มขึ้นของเงินสดหมุนเวียน เป็นต้น
จากเหตุผลดังกล่าวจึงทำให้ผู้ให้บริการให้ความสำคัญกับตลาดในกลุ่มนี้มาก
ดังจะเห็นได้จากกิจกรรมทางการตลาดสำหรับ
โทรศัพท์เคลื่อนที่แบบจ่ายชำระค่าบริการล่วงหน้าที่มีออกมาอย่างต่อเนื่อง

  ตารางแสดงจำนวนผู้ใช้บริการโทรศัพท์เคลื่อนที่ประเภทจ่ายชำระค่าบริการล่วงหน้า ณ วันที่ 31
  ธันวาคม

  ------------- ----------- -------- ----------- ---------- ----------- --------
  ผู้ให้บริการ      2542                 2543                   2544        

                จำนวน       ∆%       จำนวน       ∆%         จำนวน       ∆%

  1 –2 Call ¹   24,000      N.A.     354,500     1,377.10   2,288,500   545.56

  Dprompt ²     25,900      N.A.     168,900     552.10     877,711     419.66

  รวม           49,900      N.A.     523,400     948.90     3,166,211   504.93
  ------------- ----------- -------- ----------- ---------- ----------- --------

  หมายเหตุ ∆% คือ อัตราการเปลี่ยนแปลงเมื่อเทียบกับระยะเดียวกันของปีก่อน

  ที่มา : 1. ตัวเลขจำนวนผู้ใช้บริการของ บริษัท แอดวานซ์ อินโฟร์ เซอร์วิส จำกัด (มหาชน)
  จาก www. Shincorp.com

  2. ตัวเลขจำนวนผู้ใช้บริการของ บริษัท โทเทิ่ล แอ็คแซ็ส คอมมูนิเคชั่น จำกัด จาก www.
  dtac.co.th

(6) ภาวะการแข่งขัน

แม้ว่าจำนวนผู้ใช้บริการโทรศัพท์เคลื่อนที่ของประเทศไทยยังมีอยู่น้อยและมีโอกาสขยายตัวได้อีกมากก็ตาม
ผู้ให้บริการแต่ละรายยังคงใช้กลยุทธ์ต่างๆเพื่อรักษาส่วนแบ่งทางการตลาดไว้ก่อนที่ผู้ประกอบการรายใหม่จะเข้ามา
โดยกิจกรรมทางการตลาดหลายๆรูปแบบได้ถูกนำมาใช้
ไม่ว่าจะเป็นการปรับรูปแบบของอัตราการคิดค่าบริการใหม่ ให้ถูกลงและมีความหลากหลายมากขึ้น
เพื่อเข้าถึงกลุ่มผู้ใช้บริการประเภทต่างๆให้หลากหลายมากขึ้น
หรือการจัดกิจกรรมทางการตลาดเพื่อกระตุ้นยอดขาย เป็นต้น
นอกจากการแข่งขันในเรื่องของอัตราการค่าบริการที่ถูกลงแล้ว
องค์ประกอบสำคัญที่นำไปสู่การเพิ่มขึ้นของจำนวนผู้ใช้บริการ คือ
การลดลงของราคาเครื่องโทรศัพท์เคลื่อนที่
ซึ่งทำให้โครงสร้างการตลาดของธุรกิจโทรศัพท์เคลื่อนที่ได้เปลี่ยนจากฐานลูกค้าระดับบนที่มีรายได้สูง
ลงมาที่ระดับกลางและระดับล่างเป็นหลัก

สำหรับภาวะการแข่งขันของผู้จำหน่ายโทรศัพท์เคลื่อนที่นั้น
ปัจจุบันมีผู้จัดจำหน่ายอยู่หลายรายที่ได้รับการแต่งตั้งจากผู้ผลิตให้ทำหน้าที่ในการเป็นตัวกลางในการกระจายสินค้าของตนไปสู่ตัวแทนจำหน่ายและผู้ใช้บริการ
ซึ่งการแข่งขันในช่วงที่ผ่านมา ราคาได้ถูกนำมาใช้เป็นกลยุทธ์ในการเพิ่มยอดขาย
เนื่องจากราคาของเครื่องโทรศัพท์เคลื่อนที่นั้น
ค่อนข้างมีอิทธิพลต่อการตัดสินซื้อโทรศัพท์เคลื่อนที่ของผู้บริโภคมากพอสมควร
ดังนั้นการลดลงของราคาเครื่องโทรศัพท์เคลื่อนจึงทำให้จำนวนผู้ที่มีรายได้ระดับกลางและล่างเริ่มเข้ามามีบทบาทมากขึ้นต่อการขยายตัวของยอดการจำหน่ายโทรศัพท์เคลื่อนที่ในปัจจุบัน
ทั้งนี้เนื่องมาจากฐานลูกค้าใน 2 กลุ่มดังกล่าวเป็นฐานลูกค้าที่ใหญ่และมีโอกาสขยายตัวได้อีกมาก
ด้วยเหตุนี้ผู้ผลิตและผู้นำเข้าโทรศัพท์เคลื่อนที่นอกจากจะมีการร่วมมือกันในการลดราคาจำหน่ายของเครื่องโทรศัพท์เคลื่อนที่ลงแล้ว
การนำเข้าโทรศัพท์เคลื่อนที่รุ่นใหม่ๆ จะให้ความสำคัญกับเครื่องที่มีราคาไม่แพงมากนัก
ดังจะเห็นได้จากราคาเฉลี่ยของเครื่องที่เคยอยู่ในระดับประมาณ 10,000 บาทขึ้นไปเมื่อ 2- 3
ปีก่อน แต่ปัจจุบันราคาเครื่องต่ำสุดอยู่ที่ประมาณ 4,000 – 5,000 บาท

ตารางแสดงประมาณการยอดการจำหน่ายของโทรศัพท์เคลื่อนของที่ในปี 2544 ของระบบ GSM
Advance

  ------------------ ----------------- ------------------- -----------------
  ลักษณะของกลุ่มลูกค้า    ช่วงราคา (บาท)     จำนวนเครื่องที่จำหน่าย   สัดส่วน

  High-End           20,000 บาท ขึ้นไป   17,321              1.20

  Mid-High           19,900 –12,000    54,109              3.76
                     บาท                                   

  Mid-End            11,900 – 8,000    420,152             29.17
                     บาท                                   

  Mid-Low            7,900 – 5,900 บาท 421,562             29.27

  Low-End            ต่ำกว่า 5,900 บาท   527,310             36.61

                     ยอดรวม            1,440,454           100.00
  ------------------ ----------------- ------------------- -----------------

หมายเหตุ : ยอดประมาณการและเกณฑ์การแบ่งกลุ่มลูกค้าเป็นข้อมูลที่จัดทำขึ้นโดยทางบริษัท

จากตารางแสดงยอดการจำหน่ายโทรศัพท์เคลื่อนที่ที่แยกโดยใช้ราคาของเครื่องโทรศัพท์เคลื่อนที่เป็นเกณฑ์ในการจัดกลุ่มจะพบว่า
กว่าร้อยละ 66 ของยอดการจำหน่ายของโทรศัพท์เคลื่อนที่ในระบบ GSM Advance นั้น
เป็นโทรศัพท์เคลื่อนที่ที่มีราคาเครื่องต่ำกว่า 8,000 บาท

สำหรับรายละเอียดของผู้จัดจำหน่ายที่ได้รับการแต่งตั้งจากผู้ผลิตให้เป็นผู้จำหน่ายโทรศัพท์เคลื่อนที่ในระบบ
Digital GSM Advance และ Digital GSM 1800 มีรายละเอียดดังต่อไปนี้

ตารางแสดงตัวแทนจำหน่ายโทรศัพท์เคลื่อนที่ในระบบ Digital GSM Advance และ GSM 1800

  ------------------- ----------------------------- ---------------------
  ระบบ                บริษัทที่เป็นผู้จัดจำหน่าย             ชื่อผลิตภัณฑ์

  GSM Advance         บริษัท แอดวานซ์ ไวร์เลส มาร์เกตติ้ง  Nokia, Ericson,
                      จำกัด                          Siemens

                      บริษัท เอ็ม ลิ้งค์ เอเชีย คอร์ปอเรชั่น  Motorola, Alcatel,
                      จำกัด (มหาชน)                  Trium, Handspring

                      บริษัท สามารถ อี-เทรดดิ้ง จำกัด     Sumsung, Panasonic

  GSM 1800            บริษัท แอดวานซ์ ไวร์เลส มาร์เกตติ้ง  Nokia, Ericson,
                      จำกัด                          Siemens

                      บริษัท เอ็ม ลิ้งค์ เอเชีย คอร์ปอเรชั่น  Motorola, Alcatel,
                      จำกัด (มหาชน)                  Trium

                      บริษัท สามารถ อี-เทรดดิ้ง จำกัด     Sagem, Sumsung,
                                                    Panasonic
  ------------------- ----------------------------- ---------------------

ณ สิ้นปี 2544 ส่วนแบ่งทางการตลาดของบริษัทคิดเป็นสัดส่วนประมาณร้อยละ 25%
ของยอดการจำหน่ายโทรศัพท์เคลื่อนที่ในระบบ Digital GSM Advance และ Digital GSM
1800 ซึ่งหากไม่นับรวม บริษัท แอดวานซ์ ไวร์เลส มาร์เกตติ้ง จำกัด ซึ่งเป็นบริษัทในเครือของ
บริษัท แอดวานซ์ อินโฟร์ เซอร์วิส จำกัด (มหาชน) แล้ว
สัดส่วนดังกล่าวถือเป็นสัดส่วนที่ค่อนข้างสูง เมื่อเปรียบเทียบกับคู่แข่งขันรายอื่นๆ
อย่างไรก็ตามจากภาวะการแข่งขันที่รุนแรงขึ้น จากผู้ให้บริการรายใหม่ๆที่เข้ามาประกอบธุรกิจ
กลยุทธ์ทางการตลาดในรูปแบบต่างๆได้ถูกนำมาใช้เพื่อสร้างส่วนแบ่งทางการตลาดจึงเกิดขึ้น
โดยเฉพาะการจำหน่ายเครื่องโทรศัพท์เคลื่อนที่ในราคาพิเศษที่สามารถดึงดูด
ผู้ใช้บริการรายใหม่ๆหรือผู้ที่ใช้บริการโทรศัพท์เคลื่อนที่อยู่แล้ว
หันมาใช้บริการกับผู้ประกอบการายใหม่ เป็นต้น
จากปัจจัยดังกล่าวทำให้ตลาดในส่วนของการจำหน่ายเครื่องโทรศัพท์เคลื่อนที่มีแนวโน้มที่จะมีการแข่งขันที่รุนแรงขึ้นตามมา
การรักษาส่วนแบ่งทางการตลาดของบริษัทจึงเป็นสิ่งที่บริษัทให้ความสำคัญในอันดับแรก
ด้วยช่องทางการจำหน่ายที่ครอบคลุมตลอดจนความสัมพันธ์ที่ดีกับตัวแทนจำหน่ายและการเป็นผู้จัดจำหน่ายสินค้าที่เป็นที่ยอมรับของผู้บริโภค
ทำให้บริษัทมีข้อได้เปรียบในการแข่งขัน
รวมทั้งยังเป็นที่สนใจของผู้ผลิตโทรศัพท์เครื่องที่รายใหม่ๆที่ต้องการขยายตลาดอีกด้วย

ในส่วนของการนำเข้าเครื่องโทรศัพท์เคลื่อนที่จากต่างประเทศโดยไม่ถูกต้องตามกฎหมายนั้น
มีสัดส่วนที่น้อยมาก เนื่องจากมีความเสี่ยงต่อการจับกุม และ
กระทำได้เฉพาะบางรุ่นของสินค้าที่ได้รับความนิยมเท่านั้น
รวมทั้งการขาดการสนับสนุนทางด้านการบริการหลังการขาย
จากปัจจัยดังกล่าวจึงทำให้ตลาดโทรศัพท์เคลื่อนที่ที่นำเข้ามาจำหน่ายโดยไม่ถูกต้องตามกฎหมายไม่ส่งผลกระทบต่อตลาดโทรศัพท์เคลื่อนที่โดยรวมมากนัก